google/wiki40b huggingface dataset:
Sagaen om forbundsfellene

Sagaen om forbundsfellene, tidligere Sambandsmennenes saga (norrønt Bandamanna saga) er en islendingesaga fra 1200-tallet. Historien foregår i Miðfjörður ca. år 1050–1055 og handler om Oddr Ófeigsson og faren Ófeigr Skíðason. Sagaen er kort, og har blitt beskrevet som «eit av dei største kunstverka i den islandske sogelitteraturen», og som den eneste komedie blant sagaene.
Odd har vunnet mye rikdom, men står i fare for å miste denne gjennom juridiske renkespill, satt i scene av en gruppe på åtte høvdinger, som er tittelens «sambandsmenn». Odd berges to ganger av farens veltalenhet og lovkyndighet. «Hovuddelen i soga og det mest originale er hendingane på Alltinget, der Ófeigs fantastiske retorikk sigrar i dei mest vonlause situasjonar.» Ofeig gjør seg først til venns med hver enkelt av de åtte - med smiger og smisking, før han deretter spiller dem ut mot hverandre.
Sagaen er kjent fra håndskriftet Möðruvallabók fra ca 1340. Det er skrevet på 1200-tallet; en forkortet versjon er kjent fra 1400-tallet. Med sin satire over rettsvesenet har sagaen noen fellestrekk med Soga om Ølhette.
Verket er utgitt på riksmål i Sigrid Undsets oversettelse: Sambandsmændenes saga (1923), senere Sambandsmennenes saga. Den er oversatt til nynorsk som Soga um Ofeig den Sløge ved Gustav Indrebø (1920) og som Soga om sambandsmennene ved Hallvard Magerøy (1956, 1976). Magerøy tok også sin doktorgrad på verket. Siste norske utgave Sagaen om forbundsfellene ved Arnhild Mindrebø i fembindsverket Islendingesagaene, 2014.
Avisenes Pressebyrå

Avisenes Pressebyrå (APB) er et tema- og featurebyrå eid av Edda Media. Byrået ble etablert i 1. januar 1998 etter initiativ fra flere redaktører i Orkla Media. Byrået erstattet i realiteten det Orkla-eide nyhetsbyrået Norpress som ble lagt ned sommeren 1998.
APB leverer feature-, forbruker- og trendbasert stoff blant annet innenfor områder som reise, bil, bolig, spill, musikk og film, samt ikke-redaksjonelle tjenester som værkart, horoskop og kryssord.
Kundene består av rundt 35 aviser og nettsteder, hovedsakelig tilknyttet mediekonsernet Edda Media. APB hadde i 2008 12 ansatte. APB etablerte i 2007 en egen sportsredaksjon, som forsyner nettstedet www.speaker.no med redaksjonelt innhold.
I 2009 ble Avisenes Pressebyrås virksomhet overdratt til Norsk Telegrambyrå, og skiftet i den forbindelse navn til NTB Tema.
Sjefredaktør er Thor Sørum-Johansen.
Süleyman Demirel

Bakgrunn

Demirel ble født i İslamköy, en landsby i Isparta. Etter at han fullførte sin grunnskoleutdannelse i hjembyen, gikk han på videregående skole i Isparta og Afyon. Etter at han ble uteksaminert fra Istanbul Tekniske Universitet i 1949, begynte han å arbeide i statens avdeling for kraftplanlegging.  Under byggingen av Seyhandemningen var Demirel som prosjektleder, og ble i 1954 utnevnt til leder for Institutt for vannkraftverk i Tyrkia.

Politisk karriere

Demirel ble valgt til formann  i Adalet Partisi i november 1964. Han var med å danne en koalisjonsregjering som styrte i Tyrkia fra februar 1965 til oktober 1965 der Suat Hayri Ürgüplü var statsminister mens Demirel var visestatsminister. Under hans ledelse vant Adalet Partisi flertallet av stemmene ved valget 10. oktober 1965 og han dannet en flertallsregjering der han ble Tyrkias 12. statsminister. Ved valget i 1969 kunne Adalet Partisi innkassere en enda større seier og han kunne fortsette som statsminister.
Hans regjering gikk av i 1971 da militæret gjennomførte et statskupp. Hans parti maktet ikke å vinne valgene i 1973 og i 1977, men han var likevel statsminister i tre koalisjonsregjeringer i periodene 1975–1977, 1977–1978 og 1979–1980.
Etter et nytt  statskupp den 12. september 1980, ledet av Kenan Evren, ble han utestengt fra all deltakelse i aktiv politikk i ti år. I 1986 ble det satt i gang en kampanje men krav om en folkeavstemning for å få Demirel tilbake i aktiv politikk. Det ble avholdt en folkeavstemning den 6. september 1987 som åpnet for at Demirel kunne tre inn i politikken igjen. Bare 18 dager etter ble han valgt til styreleder på ekstraordinær kongress i Det demokratiske partiet. Ved valget i 1991 ble han på nytt statsminister i en koalisjonsregjering sammen med det sosialdemokratiske folkepartiet.
Etter det plutselige dødsfallet til president Turgut Özal, ble han Tyrkias 9. president den 16. mai 1993, valgt av nasjonalforsamlingen. Selv om det ble foretatt en form for militærkupp i 1997 fortsatte Demirel som president frem til 16. mai 2000.

Utmerkelser

Demirel mottok i 1993 Den hvite ørns orden fra Polens president.
This Time Around

This Time Around er det syvende albumet til den amerikanske pop/rock-bandet Hanson, utgitt i 2000. Dette det første studioalbumet fra bandet siden Middle of Nowhere i 1997. I mellomtiden ble det gitt ut flere konsertalbum og samlealbum.
This Time Around hadde ikke den samme kommersielle suksessen som forgjengeren Middle of Nowhere. Årsaken kan ha sammenheng med bandets endrede musikkstil fra «tyggegummipop»-sanger som på Middle of Nowhere, til en mere rendyrket rock-stil. Albumet inneholder også «heavy»-ballader, som for eksempel «Sure About It» og «A Song to Sing» som handler om tenåringskriser (usikkerhet, ensomhet osv.), ganske lik «Weird» fra Middle of Nowhere.
Per 2011 har This Time Around solgt over 1 million kopier.
Industriell økologi

Industriell økologi er studiet av material- og energiflyt i industrielle systemer. Den globale industrielle økonomien kan sees som et nettverk av industrielle prosesser som henter ressurser fra jorda og omformer disse ressursene til varer som kan bli kjøpt og solgt for å møte menneskehetens behov. Industriell økologi søker å kvantifisere materialflyten og dokumentere de industrielle prosessene som gjør at det moderne samfunnet fungerer. Industrielle økologister er ofte opptatt av innvirkningene som industriell aktivitet har på miljøet, som planetens tilgang på naturressurser og som problemene rundt avfallshåndtering. Industriell økologi er et ungt, men voksende og tverrfaglig forskningsfelt som kombinerer aspekter fra ingeniørvitenskap, økonomi, sosiologi, toksikologi og naturvitenskap.
Industriell økologi har blitt definert som en «system-basert, tverrfaglig diskurs som søker å forstå oppførsel som oppstår i komplekse integrerte menneske/natur-systemer». Feltet tilnærmer seg tema om bærekraftighet ved å undersøke problemer fra flere perspektiver, vanligvis involverer det aspekter fra sosiologi, miljøvitenskap, økonomi og teknologi. Navnet kommer fra ideen om at natursystemene bør bli brukt som modell for å forstå hvordan vi skal designe bærekraftige industrisystemer.
Gilletinus

Utseende

Middelsstore (gjerne ca. 7 millimeter), hvelvede, glatte og blanke, brunrøde til svarte tordivler. Disse artene har ikke horn på hodet eller pigger på pronotum. Beina er kraftige gravebein, dekkvingene har sju kraftige punktstriper, mellomrommene mellom dem er hvelvede. Scutellum er lengre enn bredt.

Levevis

I likhet med tordivlene graver disse billene lange ganger, som de fyller med humus eller gjødsel som larvene eter. De voksne billene flyr godt. Billene lever gjerne i regnskog, men kan også finnes på tørrere steder.

Utbredelse

Slekten er utbredt i Australia, Ny-Guinea og omkringliggende øyer.
Dørslag

Et dørslag (fra tysk durchschlag: noe man slår gjennom) er en slags sil som man kan bruke for å skylle salat og lignende. Dørslag kan være laget av keramikk, metall eller plast. De er formet som en skål og har gjerne et eller to håndtak. I bunnen finnes det små hull som siler igjennom vannet fra kranen og tar samtidig med seg eventuell smuss.
Man kan også bruke dørslag til å helle av det varme vannet fra for eksempel en kjele med pasta. Pastaen samles opp i dørslaget, mens vannet renner ut gjennom hullene. Deretter er det bare å helle pastaen tilbake i kasserollen, og den er klar til servering. Ved ysting kunne man bruke et dørslag til å ta opp ostemassen med.
Rad Crew

Rad Crew er et norsk podkastnettverk. Det ble startet i 2011 med podkasten med samme navn, men har vokst til å bli 10 ulike programmer – sentrert rundt popkulturelle temaer som spill, film, TV og tegneserier. Fra perioden 2012 til 2016 ble podkastene også distribuert på Gamer.no.
Radcrew.net drives og eies i sin helhet av Radcorp AS i Stavanger under redaktør og styreleder Jostein Hakestad.
Den opprinnelige podkasten er den nest mest hørte podcasten i Norge i kategorien «videospill».
Kirkegårdsboken

Kirkegårdsboken (engelsk: The Graveyard Book) er ei barnebok fra 2008  av den britiske forfatteren Neil Gaiman. Boka ble tildelt flere priser da den utkom: Newbery-medaljen, Carnegie Medal in Literature, Hugo Award og Locus Award. I tillegg ble illustratøren Chris Riddell kortlistet til Kate Greenaway-medaljen for sine tegninger i boka. Den skildrer en foreldreløs gutts oppvekst på en kirkegård, med gjenferd som fosterforeldre.  
En mann dreper Nobody Owens familie mens han ennå er et spedbarn. Nobody, kalt Bod, krabber ut fra hjemmet og havner på kirkegården, hvor han blir tatt hånd om av vergene  Silas og frøken Lupescu, som er en vampyr og en varulv. Fortellingen veksler deretter mellom de levendes hverdager - hvor Bod bare klarer seg såvidt, den nedgrodde kirkegården, og fantasylandskap skjult «nede i» noen av gravene. Boka består av åtte novelleaktige kapitler, som skildrer Bods liv i toårsintervaller fra spedbarn til tenåring. Det meste av boka handler om hverdager på og utenfor kirkegården. På 14-årsdagen får han vite at han er en utvalgt nøkkelperson i den store kampen vergene har kjempet mot de onde kreftene, helt siden tidenes morgen. 
Ideen til boka oppsto først da forfatteren i 1985 så sin egen sønn på trehjulsykkel på en kirkegård. Senere ble ideen koblet med Kiplings Jungelboken. Det tok likevel mer enn 20 år før han fullførte ideen. 
Boka utkom på norsk i 2010, oversatt av Stian Omland. Filmrettighetene ble i 2012 kjøpt av Walt Disney Pictures, men det er ennå ikke valgt regissør. Både Henry Selick og Ron Howard har vært nevnt.
David Luiz

Spillerkarriere

Han startet karrieren sin i Vitória, hvor han fikk 47 kamper. Det høyre forsvarsspilleren er like kjent for ferdighetene han har med ball som det han kan utrette defensivt. I januar 2007 dro han til Benfica på lån og gjorde overgangen permanent sommeren som fulgte. Totalt spilte han 82 kamper for Lisboa-klubben og mistet kun én kamp forrige sesong da laget tok sin første ligatittel på fem år. Uefa.com valgte Luiz til årets spiller i den portugisiske ligaen.

Chelsea

Luiz scoret sitt første mål for Chelsea i kampen mot Manchester United da han utlignet Rooneys 1-0 scoring tidligere i kampen. Chelsea vant kampen 2-1, og David Luiz ble kåret til banens beste. Luiz scorte igjen da Chelsea møtte Manchester City 20. mars 2011, og ble også denne gangen kåret til banens beste. I april 2011 ble han kåret til månedens spiller etter en rekke gode prestasjoner.

Arsenal

8. august 2019 signerte David Luiz for Arsenal.

Landslaget

Luiz, som fikk sin landslagsdebut mot USA.Han representerte landet sitt også under U20-VM i 2007.
Luiz var en del av den brasilianske troppen til VM i fotball 2014 på hjemmebane i Brasil. Han scoret sitt første landslagsmål i åttendedelsfinalen mot Chile.
Fridtjof Nansens minneforelesninger

Nansens minneforelesning ble opprettet i forbindelse med feiringen av Fridtjof Nansens 100-årsdag i 1961. Minneforelesningen har siden den gang vært et årlig arrangement ved Det Norske Videnskaps-Akademi. Forelesningene utgis i Akademiets årbok. Det ble ikke holdt minneforelesninger i årene 1963, 1966 og 1987.
Kim Ju-sik

Idrettskarriere

Kim fikk bronse i parløp i det nordkoreanske mesterskapet i kunstløp i 2012. Han fikk gull i 2013, og bronse igjen i 2014.

Sesongen 2015/16

I Mesterskapet for fire kontinenter 2016 (Four Continents Figure Skating Championships) kom han på sjuendeplass i parløp, sammen med Ryom Tae-ok. De kom på tredjeplass i Cup of Tyrol 2016 i Innsbruck, og vant Asian Figure Skating Trophy 2016.

Sesongen 2016/17

Han vant parløp i det nordkoreanske mesterskapet i kunstløp 2017. I Asian Winter Games 2017 fikk han og Ryom bronse bak to kinesiske par. Dette var Nord-Koreas første medalje i Asian Winter Games noensinne. De deltok også i VM i kunstløp 2017, og kom der på 15.-plass.

Sesongen 2017/18

I Mesterskapet for fire kontinenter 2018 kom Kim og Ryom på tredjeplass, bak to par fra USA; Tarah Kayne og Danny O'Shea vant dette mesterskapet. I Vinter-OL 2018 kom de på 13.-plass, med ny personlig rekord både i kortprogram (69,40) og friprogram (124,23), og dermed også sammenlagt (193,63).
Kristiania Lærerskole

Kristiania Lærerskole var en høyskole i Oslo som tilbød en treårig lærerutdannelse og var Norges første høyere utdannelsesinstitusjon som var åpen for kvinner. Lærerskolen var tilsluttet Nissens Pikeskole og hadde røtter tilbake til 1861, da Nissens Pikeskole begynte å gi høyere utdannelse til unge kvinner, særlig lærerutdannelse. Frem til Universitetet i Oslo åpnet sine dører for kvinner i 1882 var lærerskolen ved Nissens Pikeskole den eneste høyere utdannelsesinstitusjon som var åpen for kvinner, og lærerskolen ved Nissen utdannet store deler av de kvinnelige lærerkreftene i det norske skolevesenet gjennom siste del av 1800-tallet. Fra 1891 var lærerskolen organisert som et toårig lærerseminar under navnet Nissens Pigeskoles Seminarium og med Bernhard Pauss som bestyrer. I 1900 fikk den navnet Kristiania Privatseminar. Fra 1902 ble lærerskolen treårig og skiftet navn til Kristiania Lærerskole. Fra dette tidspunktet hadde studiet samme innhold som studiene ved de offentlige lærerskolene. Lærerskolen holdt til i samme bygning som Nissens Pikeskole, først i nåværende Bokhandelens hus i Øvre Vollgate 15 (med undervisning hovedsakelig på ettermiddags- og kveldstid) og fra 1899 i større lokaler i Niels Juels gate 56 på Frogner (med undervisning på dagtid). Lærerskolen ble nedlagt i 1917.
Linköpings HC

Linköpings HC, LHC er et svensk ishockey lag i Linköping. Linköping Hockey Club har en relativt ung historie. Klubben ble stiftet i 1976, da BK Kenty hockey delen brøt ut og dannet sin egen forening. Hockey i Linköping har en tradisjon som går tilbake mer enn 4. august 1976. Allerede på 1930-tallet begynte å hockey å slå rot i Linköping der nabolaget klubben BK Robbi var den store forkjemper for sporten. LHC tilbrakte mange sesonger i lavere divisjoner, men i begynnelsen av 1990, klubben bestemte seg for å gjøre en innsats for å komme opp. Initiativet mislyktes, og økonomien ble kjørt i bunn. I 1991 mai den svenske Ice Hockey Federation at på grunn av økonomiske problemer, i form av gjeld på 2,4 millioner, tvangsmiddel bias å flytte klubben fra Division 1 til Division andre Sesongen 1991/1992 vant de 2. divisjon Sør A, men mislyktes i Kvalserien til divisjon 1 når Panther og IK Borås HC, gikk opp mens Linköping HC endte sist i Kvalserien og Västervik IK kom før. Sesongen 1992/1993 ble imidlertid opp til 1. divisjon igjen.
Jernbaneveien (Bodø)

Jernbaneveien (2–100, 23–99) er ei gate i Rønvik bydel i Bodø. Den strekker seg fra Sjøgata i sørvest og forbi Bodø stasjon, og nordvestover over Rønvikleira til Burøya. Underveis passerer den Bodø havn med godsterminal, Bodøterminalen og hurtigruteterminal. Vogntog må kjøre via Jernbaneveien hvis de kommer fra fylkesvei 834 for å komme til riksvei 80. Det er fordi fylkesveien kjører som Kirkeveien gjennom Rønvik, som er forstadsområde.
Qi (Jinzhong)

Qi (kinesisk: 祁县 ; pinyin:  Qí Xiàn) er et fylke i provinsen Shanxi i Folkerepublikken Kina. Det er understilt byprefekturet Jinzhong.
Befolkningen er 250.599 (1999).

Kulturarv

Fylket er kjent for sin rike bestand av historisk arkitektur. To borglignende forretningsanlegg i fylket, Qiao-familiens herregårdgård og Qu-familiens herregård, er oppført på Folkerepublikken Kinas liste over den nasjonale kulturarv. Dette var borglignende strukturer bygd av lokale handelsmenn på Qing-dynastiets tid, og de gir et innblikk i datidens arkitektur og byggeteknikk.
Qiao-familiens herregård (乔家大院, Qiáojiā dàyuàn) er stedet der Zhang Yimous film Bak den røde lykten (1991) ble innspilt. Byggingen ble påbegynt i 1756 under Qianlong-keiseren i Qingdynastiet og var fullført en gang senere i århundret. Anlegget dekker 9000 kvadratmeter og har 313 rom med 4000 kvadratmeter runst seks store og 19 mindre gårdsrom.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan.
Horseid

Horseid er en dal og en nedlagt gård i Moskenes kommune i Nordland. Stedet ligger ved Horseidvika på nordvestsida av Moskenesøya og er den nordligste av gårdene i kommunen. I likhet med Bunes litt lengre sør på øya har Horseid ei stor og iøynefallende sandstrand. Dalen er ca. 2,5 kilometer lang, med et lite vann, Horseidvatnet (19 moh.), litt ovenfor den lange strandflata. En sti går gjennom dalen over eidet Einangen (187 moh.) til Kjerkfjorden på sørøstsida av øya. Det går også sti over fjellet til Selfjorden i Flakstad.
Horseid er et av flere steder på vest- og nordsida («yttersida») av Moskenesøya som tidligere var bebodd, men som i dag er fraflyttet. Sterke brottsjøer og dårlige havneforhold gjorde Horseid uegnet til å drive fiske fra, så i likhet med folk fra de fleste andre stedene på yttersida av Moskenesøya drev mennene på Horseid fiske på innersida (i Vestfjorden). Horseid hadde 20 innbyggere i 1920, men ble fraflyttet i 1948.
Ifølge Oluf Rygh i Norske Gaardnavne kommer navnet Horseid antakelig fra mannsnavnet Hårek; det opprinnelige navnet på stedet var dermed Hárekseið.
Roland Garros

Bakgrunn og virke

Han startet sin karriere som flyver i 1909 da han fløy Santos-Dumont Demoiselle endekker og demonstrerte det i New York. I 1911 deltok han med  en Blériot endekker i flere europeiske konkurranser med dette flyet. Han var allerede en kjent pilot før første verdenskrig. Roland Garros var den første som fløy over Middelhavet (1913). Han deltok i første verdenskrig som fransk kampflypilot og ble i 1915 skutt ned og landet bak de tyske linjene. Han klarte imidlertid å flykte fra krigsfangenskapet og kom seg tilbake til Frankrike, hvor han fortsatte som kampflypilot. Han ble skutt ned på nytt i 1918 og døde.

Steder oppkalt etter Roland Garros

I 1920-årene ble en tennisbane oppkalt etter Roland Garros, Stade Roland Garros. I dag arrangeres tennistureringen French Open, en Grand Slam-turnering, på dette anlegget.
Den internasjonale lufthavnen på øya Réunion i Det indiske hav, Roland Garros internasjonale lufthavn, er oppkalt etter ham.
Kogania

Utbredelse

Arten lever i den neotropiske økosonen.
Byantikvarens gule liste

Byantikvarens gule liste er ifølge Byantikvaren i Oslo, «en oversikt over registrerte verneverdige kulturminner og kulturmiljøer i Oslo». Dette er bygninger og miljøer en ønsker å bevare. Gul liste forvaltes av Byantikvaren i Riksantikvarens kulturminnedatabase Askeladden. Publikum kan søke i Gul liste i Kulturminnesøk. 
Fra byantikvarstillingen i Oslo ble opprettet i 1956 var en frednings- og bevaringsplan en viktig sak. Den første gule liste ble vedtatt i bystyret i 1962, med 106 husnummer. I juni 2002 var 7500 eiendommer oppført på Byantikvarens gule liste. Hvis en eiendom står på Gul liste er den enten formelt fredet etter kulturminneloven, formelt vernet etter plan- og bygningsloven eller vurdert som bevaringsverdig av Byantikvaren.
Den gule listen er ikke rettslig bindende i seg selv. Plan- og bygningsetaten oversender byggesaker for bygninger på listen til Byantikvaren som avgir en rådgivende uttalelse. Plan- og bygningsetaten sluttbehandler saken.
Brestanica kraftverk

Brestanica kraftverk er et varmekraftverk i Slovenia. Installert total produksjonseffekt er 323 MW. Operatør er energiselskapet Termoelectrarna Brestanica d.o.o. Brenseltypen er naturgass og LFO – det eneste anlegget i Europa med en slik brenselskombinasjon. Anlegget har to konvensjonelle 114 MW-blokker med gassturbiner, og en nyere 95 MW-blokk, med 2+1 gassturbiner. Anlegget ble utbygd fra omtrent 1940 og stod ferdig i 2001.
Ever Palacios

Landslaget

Ever Palacios spilte 10 landskamper for Colombias herrelandslag. Han ble tatt ut i Colombias tropp til VM i fotball 1998.
RTK

Historie

RTP (Radio Televizioni i Prishtinës), også kalt RTV Pristina, var frem til 1990 Kosovos offentlige og eneste kringkaster. Radiosendingene startet i 1946 og de første tv-prøvesendingene tok til i 1974 – samme år som albanerne i Kosovo fikk selvstyre på linje med de andre republikkene i Jugoslavia.  
Etter Slobodan Milošević kom til makten i 1989, innførte jugoslaviske myndigheter sensur som et ledd i Milošević' politikk om å gjøre Kosovo «mer serbisk». De albanske ansatte ble først permittert og fikk senere sparken fordi de ikke etterkom krav og pålegg fra regjeringen. 
I 1992 ble de tre kringkasterne i Serbia: RTV Beograd (Serbia), RTV Pristina (Kosovo) og RTV Novi Sad (Vojvodina) sentralisert og underlagt RTS (Radio-televizija Srbije) som gjennom 1990-årene fungerte som en høyttaler for Slobodan Milošević og hans politikk.. Utover i 1990-årene hadde RTS et par lokale sendinger fra Pristina på en av sine kanaler. Med unntak av en halvtimes nyhetssending på albansk, gikk alle programmene på serbisk. 
For å hindre at albansk fjernsyn kunne tas inn i Kosovo, brukte sentralmyndighetene støyantenner for å forstyrre signalene fra Albania. Utover i 1990-årene skaffet stadig flere kosovoalbanere seg parabolantenner til å ta inn albansk fjernsyn (RTSH) som sendte kun to timer daglig via satellitt. En av nyhetsendingene ble laget av tidligere RTV Pristina-journalister bosatt i Albania og ble sponset av Kosovos eksilregjering.

Etableringen av RTK

Da serbiske styrker trakk seg ut av Kosovo i 1999, startet lokale myndigheter opp en ny kringkaster, RTK, med støtte fra Den europeiske kringkastingsunion (EBU) og Organisasjonen for sikkerhet og samarbeid i Europa (OSSE). Det har siden vært uenighet om hvorvidt RTK er arvtaker til RTV Pristina. Mange av dem som jobbet i RTV Pristina i 1989 har til stor frustrasjon ikke fått jobbene sine tilbake med den begrunnelse at RTK ikke er en direkte etterfølger, selv om kringkasteren bruker bygningene og studioene til gamle RTV Pristina. Loven som regulerer RTKs drift, ble vedtatt i 2006 og heter Ligji për Radio Televizionin e Kosovës. Et styre som er partipolitisk uavhengig og utnevnes av Kosovos nasjonalforsamling, utnevner RTKs generaldirektør. 
RTK finansieres i hovedsak av en kringkastingsavgift, tv-reklame og noen mindre bidrag fra ulike institusjoner og organisasjoner. De første årene etter etableringen fikk selskapet også støtte fra Norge.

Kanaltilbud

I dag driver RTK fire tv-kanaler og to radiokanaler samt nettstedet RTKLive.com. De fleste egenproduserte programmene er på albansk, men rundt en firedel av nyhetsprogrammene er på serbisk, tyrkisk, bosnisk og romanes. I tillegg sendes det ukentlige magasiner på de fire minoritetsspråkene.
Kristine Oppegaard

Kristine Oppegaard (født 8. oktober 1884, død 22. mai 1954) var en norsk forretningskvinne og politiker. Hun startet engrosforretningen Kristine Oppegaard AS i 1910.
Lørenseter

Lørenseter er en tidligere seter under Løren gård i Oslo, og senere husmannsplass. Plassen ble skilt ut fra Løvenskiold-godset i 1930. Den er nå privateid.
Lørenseter var serveringssted tilbake til ca. 1900. Det ikke lenger servering i helgene.
Larnaka internasjonale lufthavn

Historie

Lufthavnen ble konstruert i all hast i 1974 etter den tyrkiske invasjonen av Kypros, en invasjon som førte til at den allerede eksisterende lufthavnen ved hovedstaden Nikosia ble stengt. Lufthavnen er bygget på en tidligere landingsplass, og etter at nye Larnaka lufthavn stod ferdig stasjonerte Cyprus Airways seg der. I dag har lufthavnen et bredt rutenett i Europa og Midtøsten.
Stanley Cup-sluttspillet 2010

Stanley Cup sluttspillet 2010 startet 14. april 2010 etter at grunnspillet 2009-2010 var ferdigspilt, og ble avsluttet med siste kamp 9. juni 2010, hvor Chicago Blackhawks vant den avgjørende kampen mot Philadelphia Flyers etter 4:10 i sudden death.

Kvalifiserte lag

Etter grunnspillet var 16 lag kvalifiserte til Stanley Cup. Washington Capitals ble mester i Eastern Conference og vant Presidents' Trophy etter å ha nådd den rekordhøye poengsummen 121 poeng. San Jose Sharks vant Western Conference med 113 poeng.